টেবিল টেনিসে চূড়ান্ত সাফল্য! ওয়ার্ল্ড র‍্যাঙ্কিংয়ের শীর্ষে বাংলার ২ মেয়ে

ওয়েব ডেস্ক: টেবিল টেনিসে (Table Tennis) নতুন ইতিহাস রচনা করলেন বাংলার দুই মেয়ে। দেশকে গর্বিত করলেন সিন্ড্রেলা দাস (Syndrela Das) এবং দিব্যাংশী ভৌমিক (Divyanshi Bhowmick)। তাঁরাই এখন টেবিল-টপার। মঙ্গলবার খেলোয়াড়দের ক্রমতালিকা প্রকাশ করেছে আন্তর্জাতিক টেবিল টেনিস ফেডারেশন (ITTF)। বিশ্ব র‍্যাঙ্কিংয়ের এই তালিকায় অনূর্ধ্ব-১৯-এর মেয়েদের ডাবলস বিভাগে প্রথম স্থান দখল করেছেন এই বাঙালি জুটি।

তালিকা বলছে, ৩৯১০ পয়েন্ট নিয়ে সিন্ড্রেলা ও দিব্যাংশী বিশ্ব তালিকার শীর্ষস্থান দলখল করেছে। তালিকার যেখানে দ্বিতীয় স্থানে রয়েছে চাইনিজ তাইপেইয়ের উ জিয়া-এন এবং উ ইং-সুয়াননের নাম, তাঁদের ঝুলিতে রয়েছে ৩১৯৫ পয়েন্ট। তালিকার তৃতীয় স্থানে রয়েছেন ফ্রান্সের লিয়ানা হোচার্ট এবং নিনা গু জেং জুটি, তাঁদের ঝুলিতে রয়েছে ৩১৭০ পয়েন্ট।

আরও পড়ুন: ২৩ বছর পর ভারতে বিশ্বকাপ! বিরাট সুযোগ ভারতীয়দের সামনে

এই সাফল্যের মধ্য দিয়ে ভারতীয় টেবিল টেনিসে এক নতুন অধ্যায়ের সূচনা হল। বলা বাহুল্য, আবারও খেলার দুনিয়ায় বাঙালির বুক গর্বে ফুলে উঠল। এবারই প্রথমবারের মতো ৬ ভারতীয় মহিলা জুটি প্রবেশ করেছে বিশ্বের শীর্ষ ১০০ ডাবলস র‌্যাঙ্কিংয়ে। এটি টেবিল টেনিসের দুনিয়ায় দেশের তরুণ প্রতিভাদের ধারাবাহিক অগ্রগতিকে প্রতিফলিত করে।

আসলে দেশিয় প্রতিযোগিতায় ধারাবাহিকভাবে ভালো পারফর্ম করে এই শিরোপা এসেছে সিন্ড্রেলা ও দিব্যাংশীর নামের পাশে। দুই বাঙালি মেয়ের এই জুটি ইতিমধ্যে ওয়ার্ল্ড টেবিল টেনিস কন্টেন্ডার গোয়া (WTT Youth Contender Goa) এবং ওয়ার্ল্ড টেবিল টেনিস স্টার কন্টেন্ডার তুনিস (WTT Youth Star Contender Tunis)–এ সোনা জয় করেন। পাশাপাশি বার্লিন ও লিমায় আয়োজিত আন্তর্জাতিক টেবিল টেনিস প্রতিযোগিতায় পৌঁছেছেন সেমিফাইনালে।